32012D0078
L 038/48
SLUŽBENI LIST EUROPSKE UNIJE
09.02.2012.
ODLUKA KOMISIJE
od 9. veljače 2012.
o neuvrštavanju određenih tvari u priloge I., I.A ili I.B Direktivi 98/8/EZ Europskog parlamenta i Vijeća o stavljanju biocidnih pripravaka na tržište
(priopćena pod brojem dokumenta C(2012) 645)
(Tekst značajan za EGP)
(2012/78/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju biocidnih pripravaka na tržište (1), a posebno drugi podstavak njezinoga članka 16. stavka 2.,
budući da:
(1)
Uredbom Komisije (EZ) br. 1451/2007 od 4. prosinca 2007. o drugoj fazi desetogodišnjeg programa rada iz članka 16. stavka 2. Direktive 98/8/EZ Europskog parlamenta i Vijeća o stavljanju biocidnih pripravaka na tržište (2) utvrđen je popis aktivnih tvari koje treba procijeniti radi njihovoga eventualnog uvrštenja u priloge I., I.A ili I.B Direktivi 98/8/EZ.
(2)
Za određeni broj kombinacija tvar/vrsta pripravka uvrštenih u navedeni popis, ili su svi sudionici obustavili sudjelovanje u programu revizije ili pak država članica imenovana za izvjestiteljicu o reviziji nije primila ni jedan potpuni tehnički dosje u roku navedenom u članku 9. i članku 12. stavku 3. Uredbe (EZ) br. 1451/2007.
(3)
Zato je Komisija u skladu s člankom 11. stavkom 2., člankom 12. stavkom 1. i člankom 13. stavkom 5. Uredbe (EZ) br. 1451/2007 o tome obavijestila države članice. Ta je obavijest isto tako objavljena u elektroničkom obliku.
(4)
U razdoblju od tri mjeseca po navedenoj objavi više trgovačkih društava izrazilo je zanimanje za preuzimanje uloge sudionika za predmetne tvari i vrste pripravaka. Međutim, nijedno od tih društava nije potom dostavilo potpuni tehnički dosje.
(5)
U skladu s člankom 12. stavcima 4. i 5. Uredbe (EZ) br. 1451/2007 predmetne tvari i vrste pripravaka stoga se ne uvrštavaju u priloge I., I.A ili I.B Direktivi 98/8/EZ.
(6)
U interesu pravne sigurnosti treba odrediti datum nakon kojega se biocidni pripravci koji pripadaju u vrste pripravaka navedene u Prilogu ovoj Odluci i koji sadrže aktivne tvari navedene u tom Prilogu ne bi više smjeli stavljati na tržište.
(7)
Mjere predviđene ovom Odlukom u skladu su s mišljenjem Stalnog odbora za biocidne pripravke,
DONIJELA JE OVU ODLUKU:
Članak 1.
Tvari navedene u Prilogu ovoj Odluci ne uvrštavaju se za predmetne vrste pripravaka u priloge I., I.A ili I.B Direktivi 98/8/EZ.
Članak 2.
Za potrebe članka 4. stavka 2. Uredbe (EZ) br. 1451/2007 biocidni pripravci koji pripadaju vrstama pripravaka navedenima u Prilogu ovoj Odluci i sadrže aktivne tvari navedene u tom Prilogu više se ne stavljaju na tržište s učinkom od 1. veljače 2013.
Članak 3.
Ova je Odluka upućena državama članicama.
Sastavljeno u Bruxellesu 9. veljače 2012.